Данска флота нападала је северне и западне обале данашње Естоније у више наврата (1170, 1194. и 1197), а све са циљем да се онемогуће напади „естонских Викинга” Осилијанаца са Сареме на данске трговачке бродове у Балтику. Дански краљ Валдемар II тако је, заједно са надбискупом Андреасом Сунонисом извршио 1206. инвазију на острво Сарему (у данским изворима познато као Езел), а данске територијалне претензије на то подручје признао је као легитимне и сам Папа. Године 1219. данска војска извршила је инвазију на континентални део Естоније, поразивши притом Естонце у бици код Линданиса (данашњи Талин). Победа Данаца код Линданиса уједно је означила и успостављање данске управе на подручју северне Естоније. Данци су владали тим подручјем све до 1346. године када су били присиљени да територију продају Тевтонском реду.